Fire mænd har fået alvorlige benbrud efter en voldsom arbejdsulykke på havnen i Hirtshals. De fire mænd arbejdede med renoveringen af en 160 meter høj borerig og var på vej over på boreriggen, da mandskabskurven rev sig løs fra kranen. Det oplyser Nordjyllands Politi. - Mens de hænger i cirka 10 meters højde falder mandskabskurven af kranen, og kurven falder i vandet, siger vagtchef Karsten Kristensen. Ulykken skete klokken 01.16, og de fire mænd blev hurtigt reddet op af vandet af andre tilstedeværende på havnen. Alle har fået benbrud af de voldsomme fald, men ingen er i livsfare, oplyser politiet. Det er endnu uklart, hvordan ulykken kunne finde sted. - Vi har lavet nogle undersøgelser deroppe, og der har formentlig været en eller anden fejl på kranen. Men Arbejdstilsynet skal kigge på det her til formiddag, siger Karsten Kristensen. Indtil Arbejdstilsynet har undersøgt omstændighederne for ulykken, er det arbejde, mændene var i gang med, sat i stå, oplyser politiet. /ritzau/
En mandskabskurv rev sig natten til torsdag løs fra en kran ved en borerig i Hirtshals.